
Београд, А. Ненадовића 24/1

тел:  011 344 31 32, 308 91 37
факс: 011 344 35 05 

e-mail: jaserbia@verat.net, jaserbia@yahoo.com

web site: www.sudije.org.yu

На ванредној Скупштини Друштва судија Србије, одржаној 23.децембра 2006.године у Београду посвећеној теми «Судство после Устава», усвојени су следећи 
З А К Љ У Ч Ц И:

1. Не постоји уставно-правни основ за поновни избор свих судија (реизбор садашњих судија).


Нови Устав, као и до сада важећи, прописује начело сталности судијске функције (чл.146 ст.1 Устава) а његовим доношењем није прекинут уставно-правни континуитет са претходним (нови Устав је усвојен на начин и по процедури предвиђеној у ранијем Уставу). 

Евентуално укидање постојећих судова или знатног дела њихове надлежности, као и промена назива «Врховни суд Србије» у «Врховни касациони суд» не представљајају основ за престанак судијске функције (чл.150 ст.2 Устава) .

2. Поновни избор свих судија (реизбор садашњих судија) који најављују политичари, без постојања правног основа за то, у директној је супротности са уставним одређењем да је  Република Србија држава заснована на владавини права (чл.1 ст.1 Устава) и начелом забране повратног дејства (ретроактивног важења) закона (чл. 197 Устава). 

Спровођење у дело најаве избора (реизбора) свих судија представљало би грубо кршење Устава. Тиме би Република Србија, уместо државе зановане на владавини права, постала држава заснована на владавини политичке самовоље.

3. Проблеми у судству, па и они који се односе на стручност судија, њихову савесност и поштење заиста постоје, али проистичу првенствено из слабости судског система те њихово решавање захтева свеобухватне промене (реформу) система.

Промене у судијском кадру, без промена постојећег судског система (посебно избора судија,  вредновања квалитета и квантитета њиховог рада као основа одговорности за нестручно обављање судијске функције и успостављања дисциплинске одговорности за несавесност у раду и недостојно понашање) не решавају, већ само одлажу и продубљују његове слабости.

4. Устав не пружа довољне и чврсте гаранције независности судства.

Поред добрих (Високи савет судства као уставна категорија, сталност судијске функције, избор судија од стране Високог савета судства на трајни мандат и његова надлежност за разрешење судија, право на жалбу Уставном суду) нека уставна решења (избор чланова Високог савета судства од стране Народне скупштине) нису у складу са међународним стандардима чије поштовање је услов за европске интеграције. Неке од гаранција нису нашле место у Уставу (гаранције материјалне независности судске власти и судија, дисциплинска одговорност судија) а неке су препуштене законском регулисању (услови за престанак функције и разлози за разрешење судија и председника судова, поступак избора чланова Високог савета судства из реда судија и престанка њихове функције, начин премештања судија у случају укидања суда). 

5. Усклађивање правосудних закона са Уставом представља прилику да се неки од ових недостатака у Уставу отклоне и ублаже, уз примену међународних стандарда.

У погледу Високог савета судства неопходно је да се:


- чланови Високог савета судства из реда судија бирају по предлогу самих судија,

- обезбеди заступљеност судија из судова свих врста и степена,

- пропишу разлози и поступак за разрешење изабраних чланова, као гаранција њихове независности,
  


- обезбеде реални услови за његов рад (помоћна тела, стручне службе, просторно-финансијски и технички услови за рад)  и за посвећеност његових чланова раду у Високом савету судства.
У погледу избора судија неопходно је:


- прописати јасне, прецизне и објективне критеријуме и мерила, 


- прописати  транспарентан поступак који ће обезбедити заштиту права кандидата,

- одредити карактер обавезности предлога Високог савета судства Скупштини код првог избора за судију и код избора председника судова.
У погледу премештаја судија у случају укидања суда или знатног дела његове надлежности:

- прописати да судије могу бити премештене само у суд који је преузео надлежност или у други суд исте врсте и степена,

- дефинисати значење израза  «знатног дела надлежности» код укидања надлежности суда као основа за премештај судија,

- прописати поступак и критеријуме по којима ће неке судије бити премештене а неке задржане у случају укидања знатног дела надлежности суда.
У погледу разрешења судија прописати : 


- да основ за разрешење може бити само недовољна стручност, несавесност и недостојност у обављању функције, 


- која су лица овлашћена да иницирају а која да покрену поступак за разрешење,  како би се заштитила независност судија од утицаја других грана власти. 


6. Пре усвајања закона неопходно је о овим питањима (за које је Уставним законом одређен рок за њихово усаглашавање са Уставом) као и о другим питањима везаним за судство (гаранције материјалне независности, дисциплинска одговорност, обука судија) прибавити мишљење Врховног суда Србије (што представља законску обавезу) и омогућити и осталим судовима да о њима дају своје мишљење. 

7. Обавезује се Управни одбор Друштва судија Србије да прати даље активности на спровођењу Устава, да јавно реагује и употреби сва расположива правна средства у случају кршења одредби Устава којима се штити сталност судијске функције  и независност судске власти.


8. О закључцима са ове Скупштине обавестити јавност, све судије, носиоце законодавне и извршне власти, међународна удружења судија, Савет Европе, ОЕБС, Европску комисију и друге међународне и домаће организације са којима Друштво судија Србије сарађује. 
